**Csongrád Város Polgármesterétől**

Száma: Fjl/535-1/2023.

Témafelelős: Szántai Szilvia

**E l ő t e r j e s z t é s**

**Csongrád Városi Önkormányzat Képviselő-testületének**

**2023. június 22-én tartandó ülésére**

Tárgy: Művelődési Központ udvari rész és épületek természetalapú revitalizációja- Magyar - Szerb határon átnyúló pályázat benyújtása

**Tisztelt Képviselő-testület!**

Az „Interreg VI-A IPA Magyarország-Szerbia” című pályázati felhívás jelenleg nyitva álló pályázati lehetősége 2023. májusban nyitotta meg első pályázati felhívását, melynek programterülete Csongrád-Csanád vármegyét is érinti.

A Program pályázati felhívása 3 prioritás keretében biztosít forrásszerzési lehetőséget határon átnyúló projektekhez:

1. prioritás: Egy zöldebb régió

1.1. sz. célkitűzés: Éghajlatváltozáshoz való alkalmazkodás, kockázatmegelőzés

1.2. sz. célkitűzés: Biológiai sokféleség és a szennyezés csökkentése

2. prioritás: Az emberi és kulturális értékek fejlesztése

2.1. sz. célkitűzés: Oktatás és egész életen át tartó tanulás

2.2. sz. célkitűzés: Kultúra és turizmus

3. prioritás: Határon átnyúló intézményi és civil együttműködés

3.1. sz. célkitűzés: Együttműködésen alapuló harmonikus szomszédsági kapcsolatok

3.2. sz. célkitűzés: Határátkelőhelyek működtetése

Előzmények:

A Művelődési Központ belső udvarának megújítása az intézményvezetése részéről egy régóta elképzelt fejlesztés a belső udvar kedvező hasznosíthatósága érdekében. A belső udvarhoz szervesen kapcsolódik a kiszolgáló épület és az egykori szolgálati lakás hasznosítása is a felújítást követően.

Az Alföld városai a klímaváltozás hatásainak erősen kitettek: bár ezek a kisvárosias jelleg miatt a nagyvárosokhoz képest jellemzően nagyobb zöldfelületi ellátottsággal, kisebb közlekedési vagy más szennyezőforrásból származó terheléssel bírnak; az Alföldre egyébként is jellemző nyári szárazság és magas átlaghőmérséklet a városokban erős hőszigethatást eredményez, az aszály, belvíz és szélerózió veszélye a síkvidéki, homokos területeken a legjelentősebb, emellett az invazív fajok térnyerése is gondot okoz.

Mindezek miatt igen fontos az, hogy az alföldi városok lépéseket tegyenek a klímaváltozás hatásainak mérséklésére, kezelésére, ezáltal csökkentsék a lakosság életminőségét és egészségi állapotát is negatívan befolyásoló városi hőszigethatás mértékét.

A projekt célja és tartalmi elemei

A fenti kihívásokra adott válaszként a projekt átfogó célja egy olyan határon átnyúló tudásbázis létrehozása, amely nagy segítséget nyújt a városok számára a hőszigethatás csökkentéséhez szükséges intézkedések meghatározásához.

A projekt keretében egyrészt mintaprojektek megvalósítása tervezett, másrészt a projekt célja, hogy – a mintaprojektek tapasztalataira, a megszerzett tudásra építve – módszertani támogatást nyújtson más települések, szereplők számára is hasonló beavatkozások tervezéséhez és megvalósításához.

A tervezett mintaprojektek tehát konkrét beruházások a városi hőszigethatást csökkentő tipikus lehetőségek mentén: természetalapú megoldásokat alkalmaznak egy-egy konkrét, jól körülhatárolható, mérhető eredményekkel járó beavatkozás formájában. Ezek a megvalósított fejlesztések maguk is „élő példái” a természetalapú megoldásoknak, gyakorlati tanulásra adnak módot a működő létesítmény jellemzőinek, az alkalmazott megoldásoknak, az elért eredményeknek a bemutatásával. Jól definiált fejlesztések valósulnak meg, így ezek könnyen adaptálhatók más városok által is.

Emellett, különböző tudástranszfert megvalósító tevékenységek tervezettek, széles körű disszeminációt biztosítva a természetalapú megoldásoknak. A projekt a határon átnyúló gyakorlatorientált tudástranszfert szolgálja: a határon átnyúló partnerség (2 magyar és 2 szerb partner) keretében a projekt partnerek egymással is megosztják a mintaprojektek megvalósításából származó tudásukat, tapasztalatukat; a disszeminációs tevékenységek révén tágabb körben is lehetőség nyílik a tudás kapitalizációjára.

A fejlesztési projekt 4 település összefogásával tervezett pályázatban kerülhet megvalósításra.

A vezető (LEAD) partner Csongrád Városi Önkormányzat, a Projekt Partner Szentes Város Önkormányzata, Topolya Község Önkormányzata és Kishegyes Község Önkormányzata.

A támogatás formája vissza nem térítendő támogatás. A támogatás maximális mértéke 85%.

A magyarországi pályázókra vonatkozóan általános szabályként a saját projektrész 5 %-át kell a pályázóknak önerőként biztosítani, 10 %-ot pedig a magyar állam tesz hozzá az állami költségvetésből.

Tehát a pályázat összes támogatás intenzitása: 95%

A pályázat benyújtási határideje: 2023. július 31.

A projekt teljes tervezett összköltsége: 1.752.941,17 EUR

Csongrád Város Önkormányzata, mint Lead /vezető partner (400ft/EUR-ral számolva)

tervezett összköltsége: 588.235,29 EUR (235.294.116,-Ft)

IPA támogatás tartalma 85%: 500.000 EUR (200.000.000,-Ft)

hazai társfinanszírozás 10%: 58.823,52 EUR (23.529.408,-Ft)

szükséges önerő: 5%: 29.411,76 EUR ( 11.764.704,-Ft)

A Művelődési Központ belső udvarának és udvari épületeinek fejlesztése, természetalapú revitalizációja a városi hőszigethatás csökkentése érdekében természetalapú megoldások előtérbe helyezésével és azok disszeminációjával valósul meg. Az egykori szolgálati lakás ezt a disszeminációt, a természetalapú megoldások népszerűsítését fogja szolgálni kiállító és foglalkoztató térként.

A „Zöldebb Európa” irányelvet a tervezésnél figyelembe veszik a tervezők. Az tervek elkészítését a Hódber Kft a kertépítészeti tervezést a Tunnel Kft végzik együttműködésben.

A terv szállítási határideje: 2023. július 24.

Jelen projektünk a 1.1. sz. célkitűzés: Éghajlatváltozáshoz való alkalmazkodás, kockázatmegelőzés prioritás keretében kerül benyújtásra.

A projekt tartalmazza a kivitelezés, tervezés, műszaki ellenőrzés rendezvények és szükséges soft megoldások értékét is.

**Határozati javaslat**

A Csongrád Városi Önkormányzat Képviselő-testülete megtárgyalta az „Interreg VI-A IPA Magyarország-Szerbia” című felhívásra „Művelődési Központ udvari rész és épületek természetalapú revitalizációja” című - Magyar - Szerb határon átnyúló pályázat benyújtása tárgyú előterjesztést.

1. Csongrád Városi Önkormányzat Képviselő-testülete egyetért azzal, hogy a Csongrád Városi Önkormányzat, mint Lead Partner támogatási kérelmet nyújtson be az „Interreg VI-A IPA Magyarország-Szerbia” című felhívásra a Művelődési Ház udvari rész és épületek természetalapú revitalizációjára.
2. A támogatási kérelem keretében megvalósítani tervezett projekt költségvetése bruttó tervezett összköltsége: 588.235,29 EUR (235.294.116,-Ft), azaz Kettőszázharmincötmillió-kettőszázkilencvennégyezer-egyszáztizenhat forint, amelyhez a Csongrád Városi Önkormányzat 95%-os mértékű támogatást igényel.
3. A Képviselő-testület felhatalmazza a polgármestert a támogatási kérelem elkészítésére, benyújtására, valamint a támogatási kérelem benyújtásához szükséges dokumentumok, partnerségi megállapodás aláírására.
4. A képviselő-testület egyetért azzal, hogy a pályázati projekt partnerségi együttműködésében a vezető partner, egyben a fő pályázó a Csongrád Városi Önkormányzat legyen, projekt partnerek Szentes Város Önkormányzata, Topolya Község Önkormányzata (SRB) és Kishegyes Község Önkormányzata (SRB)
5. Az Önkormányzat vállalja a támogatási kérelemben szereplő cél megvalósításával összefüggő jogok és kötelezettségek gyakorlását.
6. A Képviselő-testület a projekt megvalósításhoz szükséges 5%: 29.411,76 EUR (11.764.704,-Ft) önerőt a 2024. évi költségvetésében biztosítja.

Felelős: polgármester

Határidő: pályázat benyújtási határideje

A határozatról értesítést kap:

1. A Képviselő-testület tagjai
2. Fejlesztési és Üzemeltetési Iroda
3. Gazdálkodási Iroda

Csongrád, 2023. június 15.

 Bedő Tamás

 polgármester